סרטי הגמר של בוגרי המחלקה נחשפים מדי שנה בפני אנשי תעשיית הקולנוע והטלוויזיה בהקרנות ה-Cine Forte בסינמטק תל אביב, סינמטק חיפה וסינמטק ירושלים. אירוע ההקרנות המרכזי של המחלקה Cine Forte מארח מדי שנה בית ספר מוביל לקולנוע בעולם תוך הקרנת מבחר סרטי בית הספר ובנוכחות אורחים מבית הספר במסגרת Cine Forte Intl.
סרטי המחלקה מוקרנים מדי שנה בפסטיבלים שונים ברחבי העולם וזוכים בפרסים שונים.
בשנת 2009 נערכו רטרוספקטיבות לסרטי המחלקה בפסטיבל הסרטים בציריך, פסטיבל סירקוס בארצות הברית וברומא.
בשנת 2010 תורגם מבחר מסרטי המחלקה לצרפתית ונערכו רטרוספקטיבות לסרטי המחלקה בפסטיבל הישראלי בפריז ( מרץ 2010), בjudaicine במרסיי ובליאון. שלושה מסרטי המחלקה, רגילה, רכבות במדבר וג'ואנה, נבחרו להקרנה בפסטיבל camerimage פולין, שלוש שנים ברציפות נבחר סרט המחלקה לפסטיבל הסרטים הבינלאומי סן סבסטיאן וסטודנט מהמחלקה נבחר להיות אחד השופטים בפסטיבל זה. שנה שנייה ברציפות זכה סרט המחלקה בפרס ראשון בפסטיבל היהודי בנאשוויל.
אסף סבן, בוגר המחלקה זכה עם סרטו "רגילה" בפרס ראשון בתחרות הישראלית של פסטיבל סרטי הסטודנטים הבינלאומי ה-22 בתל אביב, ובאותה תחרות זכתה גם רוני קידר עם סרטה "זנב" בפרס היוצר המבטיח.
סרט הגמר התיעורי "האני" של בוגר המחלקה, עדי הראל, זכה בפרס ראשון בתחרות הסטודנטים בדוקאביב 2011.
הסרט "מעבר לחלון" בבימויה של חן שומוביץ זכה בפרס הסרט הקצר הטוב ביותר בפסטיבל הבינלאומי לקולנוע קווירי בברלין ובמומבאי, והוקרן עד כה בלמעלה מ-40 פסטיבלים ברחבי העולם.
הסרט "יום הולדת" בבימויו של זוהר קמינסקי זיכה ב-2014 את העורכת סיון בן ארי בפרס העריכה בפסטיבל הסטודנטים הבינלאומי של תל אביב.
הסרט "אחרי מותי" של ארי גיטלבנד זכה בפרס ראשון בפסטיבל הסרטים הקצרים בדרזדן, גרמניה.
הסרט "משחק ילדים" בבימויו של אלעד פרימו זכה בפרס Perpetuum Adversi במינסק, בלארוס נבחר על ידי אמיר קוסטוריצה לפסטיבל ב-Kustendorf בנוכחות הבמאי והוקרן בפסטיבלים נוספים בעולם.
ארבעה מסרטי גמר דוקומנטריים של המחלקה, "ספתא" בבימויה של אביב אור משולם, שודר ביס דוקו, "לא חברה" בבימויה של סיון בן ארי הופק בתמיכת ערוץ 8, נגה ושודר בו, אירווויזיוניסטים בבימויו של אסף לביא הראל זכה במלגת הפקה ושודר בערוץ 8, וסרטו זוכה פרס דוקאביב בתחרות סרטי הסטודנטים, שודר ביס דוקו.
בוגרים.
"שרקיה", סרטו העלילתי הראשון באורך מלא של בוגר המחלקה, עמי ליבנה, התקבל לפסטיבל הקולנוע הבינלאומי בברלין וזכה בפרס ראשון בקטגוריית סרטי העלילה בפסטיבל הקולנוע ירושלים, 2012.
סרטו העלילתי הראשון של בוגר המדרשה, אריאל טלפלר, נבחר להפצה בינלאומית על ידי חברת הסרטים זוטרופ, הנמצאת בבעלות הבמאי לארס פון טרייר.
"ג'ו ובל" סרטה העלילתי הראשון של בוגרת המחלקה, רוני קידר, זכה בפרסים בינלאומיים שונים ביניהם ב-outfest, לוס אנג'לס, נלקח להפצה בארצות הברית על ידי חברת Wolfe. הסרט זכה בפרס ראשון בתחרות הפרינג' של האקדמיה הישראלית לקולנוע.
"סופעולם", סרטה העצמאי השני של רוני קידר הושלם ב-2013 בעזרת מענק מסלול סרטים עצמאיים של קרן הקולנוע הישראלי והוקרן בתחרות הסרטים העצמאיים בפסטיבל קולנוע דרום 2014.
ב-2013 זכתה רוני קידר בפרס חממת סם שפיגל על התסריט "משפחה" וזכתה במענק הפקה מלא על ידי קרן הקולנוע הישראלי.
הסרט "הגרמני הרך" של בוגר המדרשה נדב בן נון זכה בפרס הסרט העצמאי הטוב ביותר בפסטיבל קולנוע דרום.
הסרט "מסווג חריג" של בוגר המחלקה בועז ארמוני, הוקרן בתחרות הסרט העצמאי בקולנוע דרום 2014 והוקרן במסגרת פסטיבל הקולנוע ירושלים, 2014.
"משלוש יוצא אחד" - סרטה של בוגרת המחלקה סיון בן ארי, נבחר לתחרות הסרטים הישראליים של פסטיבל דוקאביב 2014. הסרט הופק בתמיכת ערוץ 8 ויוקרן בו.
"עיניים כחולות – שמוליק קראוס" סרטו התיעודי של בוגר המחלקה עדי הראל, הופק עבור יס דוקו והוקרן ב-2014.
איתמר אלקלעי, בוגר המחלקה, נבחר להשתתף בסדנת הכתיבה היוקרתית של קרן הקולנוע של ברלין ומעבדת הקולנוע של טורינו, איטליה. סרטו התיעודי הראשון "סטפן בראון" זכה להצלחה ביקורתית ובעקבותיו ביים את הסדרה התיעודית "הים הדרומי" עבור ערוץ 8, שצולם על ידי בוגר המחלקה, גונן גלזר. סרטו התיעודי האחרון "ארבע שנים של לילה" הוקרן בפסטיבל הקולנוע ירושלים 2013.
"בדרך למעלה", סרטה של בוגרת המחלקה שירלי ברקוביץ', השתתף בפסטיבלים רבים בעולם וזכה בפרס הסרט הדוקומנטרי המצטיין בפסטיבל בלגרד והפסטיבל הבינלאומי הרומני לסרטים דוקומנטריים ובציון לשבח בפסטיבל הלהט"ב 2009. סרטה התיעודי השני "שקרים בארון" הוקרן בפסטיבל הקולנוע ירושלים, נבחר להקרנה בפסטיבל אידפא ב-2013 ונבחר לאחד מעשרת אהודי הקהל.
אלירן קנולר, בוגר המחלקה המשמש לרוב כצלם, ביים את הסרט "הטקס" שהוקרן ב-2013 בפסטיבל דוקאביב ובהמשך ביס דוקו.
קמפוס.
קמפוס המדרשה בקלמניה, נמצא באתר היסטורי שמור סמוך לבית ברל, צפונית לעיר כפר סבא. הקמפוס מצויד במועדון ספורט, ספריה מרכזית המכילה 140,000 כותרים ומעונות העומדים גם לרשות הסטודנטים של המחלקה לקולנוע.
כדור אליהו
יום הבחירות בארצות הברית
יום הבחירות בארצות הברית (באנגלית: Election Day) הוא היום הקבוע בחוק לעריכת בחירות בארצות הברית. בניגוד למדינות רבות אחרות בהן אין נוסחה קבועה לתאריך יום הבחירות, הבחירות בארצות הברית מתקיימות תמיד ביום שלישי הראשון בנובמבר שאינו חל באחד בנובמבר (או כלשון החוק - יום שלישי החל אחרי יום שני הראשון בחודש נובמבר). לפיכך, נערכות הבחירות באחד מן הימים שבין 2 ו-8 בנובמבר.
הבחירות הפדרליות בארצות הברית נערכות אחת לשנתיים. בבחירות אלה נבחרים כל חברי בית הנבחרים לתקופה של שנתיים, וכשליש מחברי הסנאט נבחרים לתקופה של שש שנים. הבחירות הנשיאותיות נערכות אחת לארבע שנים, בשנים המתחלקות בארבע.
היסטוריה.
ב-1792 חוקק הקונגרס של ארצות הברית חוק לפיו על מדינות הפדרציה לקיים את הבחירות לנשיאות (בחירת האלקטורים) בתקופה של 34 הימים החלים לפני יום רביעי הראשון של דצמבר, שבו מתכנס חבר האלקטורים כדי לבחור את הנשיא (כך למשל נמשכו בחירות 1840 מ-30 באוקטובר עד 2 בדצמבר, ובחירות 1844 מ-1 בנובמבר עד 4 בדצמבר).
כינוס חבר האלקטורים נקבע ליום רביעי הראשון של דצמבר משום שהוא חל מספיק זמן לאחר תקופת הקציר, ומאפשר לחקלאים להספיק לאסוף את התבואה, אך לפני תקופת החורף הסוערת, שיקול חשוב במדינה הצעירה שהייתה חקלאית באופייה. הדבר יצר בעיה, כיוון שבבחירות הנשיאותיות בפרט היה קיים סיכוי להשפעה של תוצאות הבחירות במדינות שהקדימו לבחור, על התוצאות במדינות אחרות. אי לכך החליט הקונגרס ב-1845 לקיים יום אחיד לבחירות הנשיאותיות - יום שלישי הראשון של נובמבר, בשנים המתחלקות בארבע (1848, 1852 וכן הלאה).
התאריך התגלה כבעייתי בשנים שבהן חל יום שלישי ב-1 בנובמבר, מאחר שהפער בין יום הבחירות ליום כינוס חבר האלקטורים היה גדול מ-34 ימים, בניגוד לחוק. לכן הוצא 1 בנובמבר מכלל הימים שבהם חל יום הבחירות.
יום שלישי נבחר כיום הבחירות כדי להימנע מקיומן ביום ראשון, שהוא יום שבתון בארצות הברית, או ביום שני הסמוך אליו.
הצבעה בארצות הברית.
הצבעה בקלפי.
במדינות רבות, ובהן ניו יורק, ניו ג'רזי, הוואי, קנטקי ואוהיו, נחשב יום הבחירות כיום שבתון. במדינות אחרות, אך לא בכולן, ניתנת לעובדים הזכות לצאת על חשבון זמן העבודה ולהצביע. ציר בית הנבחרים מטעם המפלגה הדמוקרטית, ג'ון קונירס, הציע להפוך את יום הבחירות לחג לאומי, בשם יום הדמוקרטיה. על פי ההצעה, בכל יום בחירות פדרלי יהנו העובדים מפגרה, כדי לאפשר להם להצביע, לאייש נקודות קלפי, ולהגביר את המודעות לדמוקרטיה.
הצבעת נפקדים.
"הצבעת נפקדים" (Absentee ballot) שמתורגמת לעיתים גם ל-"הצבעת נעדר" או ל-"הצבעת נעדרים", היא הליך בו אנשים שלא יכולים להצביע בקלפי אליו הם רשומים מצביעים באופן אחר. בהצבעת נפקדים, האזרח מצביע בקלפי אחרת מזו שהוא רשום אליה, או בקלפי ייעודית, או בהצבעה בדואר, או בהצבעת פרוקסי או בהצבעה אונליין. הצבעת נפקדים מיועדת לאזרחים שאינם יכולים להגיע לקלפי אליו הם רשומים, כגון חיילים בשירות פעיל, סגל דיפלומטי, ימאים, אזרחים החיים מחוץ לארצם ואסירים, ולאזרחים שמתקשים להגיע לקלפי אליו הם רשומים, כגון פצועים, חולים ונכים.
הצבעה מוקדמת.
הצבעה מוקדמת היא הליך נוחות בו אנשים שלא יכולים להצביע ביום הבחירות המיועד או שלא נוח להם להצביע ביום זה, מצביעים במהלך תקופה מוגדרת מראש לפני הבחירות. ההצבעה המוקדמת נעשית או בקלפיות ייעודיות או בהצבעה בדואר. חלק ממדינות ארצות הברית הנהיגו הצבעה מוקדמת, והבולטת בהן היא אורגון, בה כל ההצבעה מתנהלת באמצעות הדואר. הצבעה מוקדמת מותרת ב-31 מהמדינות ללא צורך בסיבה, ואסורה ב-16 מהן. ב-3 מהמדינות ניתן להצביע הצבעה מוקדמת מנומקת. בבחירות 2004 ניצלו 22% מהמצביעים את זכותם להצבעה מוקדמת.
הצבעה בדואר.
הצבעה בדואר היא הליך בו ההצבעה או לפחות חלק ממנה מתבצע באמצעות הדואר. פתקי ההצבעה והמעטפות מחולקים לאזרחים דרך הדואר, והם מחזירים את המעטפה דרך הדואר, דרך מרכזים ייעודיים, או דרך תיבת איסוף ייעודית.
האימפריה הקולוניאלית הגרמנית